सरकार का चिदंबरम को पूरा साथ : सलमान खुर्शीद  
विधि मंत्री सलमान खुर्शीद ने कहा कि इसे प्रणब मुखर्जी ने नहीं, बल्कि एक कनिष्ठ अधिकारी ने लिखा था।
विधि मंत्री सलमान खुर्शीद ने 2जी मुद्दे पर सरकार के गृहमंत्री के साथ होने की बात पर जोर देते हुए वित्त मंत्रालय से प्रधानमंत्री कार्यालय को भेजे गए एक पत्र को लेकर पैदा हुए विवाद पर कहा कि इसे प्रणब मुखर्जी ने नहीं, बल्कि एक कनिष्ठ अधिकारी ने लिखा था।  खुर्शीद ने कहा, न सिर्फ हम गृह मंत्री के साथ हैं बल्कि इस मुद्दे पर हम सब एक साथ हैं। दरअसल, उनसे पूछा गया था कि क्या सरकार गृह मंत्री का समर्थन कर रही है, जो इस मुद्दे पर आरोपों का सामना कर रहे हैं। उन्होंने कहा, हमे नहीं लगता कि उस वक्त नीति संबधी जो फैसले लिए गए उस पर चिदंबरम पर कहीं से भी कोई सवाल उठाना चाहिए।   खुर्शीद ने वित्त मंत्रालय के पत्र पर कहा, मैं यह नहीं मानने जा रहा कि इसे प्रणब मुखर्जी ने किया। यह अंदाजा अवांछित हैं और निष्कर्ष पर पहुंचना अनुचित है..लेकिन मैं इस बात को लेकर आश्वस्त हूं कि उन्होंने दूर-दूर तक अपने पूर्वाधिकारी के ऊपर सवालिया निशान नहीं लगाया था।